Document ID: 32015L1787

ΟΔΗΓΊΑ (EE) 2015/1787 ΤΗΣ ΕΠΙΤΡΟΠΉΣ
της 6ης Οκτωβρίου 2015
για την τροποποίηση των παραρτημάτων II και III της οδηγίας 98/83/ΕΚ του Συμβουλίου σχετικά με την ποιότητα του νερού ανθρώπινης κατανάλωσης
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 98/83/ΕΚ του Συμβουλίου, της 3ης Νοεμβρίου 1998, σχετικά με την ποιότητα του νερού ανθρώπινης κατανάλωσης (1), και ειδικότερα το άρθρο 11 παράγραφος 2,
Εκτιμώντας τα ακόλουθα:
(1)
Τα παραρτήματα II και III της οδηγίας 98/83/ΕΚ ορίζουν τις ελάχιστες απαιτήσεις για τα προγράμματα παρακολούθησης για όλα τα ύδατα που προορίζονται για ανθρώπινη κατανάλωση, καθώς και τις προδιαγραφές για τη μέθοδο ανάλυσης των διαφόρων παραμέτρων.
(2)
Οι προδιαγραφές των παραρτημάτων II και III θα πρέπει να επικαιροποιούνται με βάση την επιστημονική και τεχνική πρόοδο και με τρόπο ώστε να εξασφαλίζεται η συνοχή με τη νομοθεσία της Ευρωπαϊκής Ένωσης.
(3)
Το παράρτημα II της οδηγίας 98/83/ΕΚ προβλέπει ορισμένο βαθμό ευελιξίας κατά την εφαρμογή της ελεγκτικής παρακολούθησης και της δοκιμαστικής παρακολούθησης, επιτρέποντας μικρότερη συχνότητα δειγματοληψίας υπό ορισμένες προϋποθέσεις. Οι ειδικές συνθήκες για τη διενέργεια της παρακολούθησης των παραμέτρων με την κατάλληλη συχνότητα και το εύρος των τεχνικών παρακολούθησης πρέπει να αποσαφηνιστούν με βάση την επιστημονική πρόοδο.
(4)
Από το 2004 και μετά η Παγκόσμια Οργάνωση Υγείας έχει αναπτύξει την προσέγγιση του σχεδίου ασφάλειας υδάτων που βασίζεται στις αρχές εκτίμησης και διαχείρισης του κινδύνου οι οποίες προβλέπονται στις Κατευθυντήριες γραμμές της για την ποιότητα του πόσιμου νερού (2). Οι εν λόγω κατευθυντήριες γραμμές, σε συνδυασμό με το πρότυπο EN 15975-2 που αφορά την ασφάλεια της τροφοδοσίας πόσιμου νερού, είναι διεθνώς αναγνωρισμένες αρχές στις οποίες βασίζεται η παραγωγή, η διανομή, η παρακολούθηση και η ανάλυση των παραμέτρων του πόσιμου νερού. Συνεπώς, το παράρτημα II της οδηγίας 98/83/ΕΚ θα πρέπει να ευθυγραμμιστεί με τις τελευταίες επικαιροποιήσεις των εν λόγω αρχών.
(5)
Για τη διαχείριση των κινδύνων για την ανθρώπινη υγεία, τα προγράμματα παρακολούθησης θα πρέπει να διασφαλίζουν ότι εφαρμόζονται μέτρα για τα ύδατα σε ολόκληρη την αλυσίδα τροφοδοσίας νερού και ότι λαμβάνονται υπόψη πληροφορίες από τα υδάτινα σώματα που χρησιμοποιούνται για άντληση πόσιμου νερού. Οι γενικές υποχρεώσεις για τα προγράμματα παρακολούθησης θα πρέπει να γεφυρώνουν το χάσμα μεταξύ της άντλησης και παροχής νερού. Σύμφωνα με το άρθρο 6 της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου (3), τα κράτη μέλη πρέπει να διασφαλίζουν τη δημιουργία μητρώου/-ων των προστατευόμενων περιοχών. Οι εν λόγω προστατευόμενες περιοχές περιλαμβάνουν όλα τα υδάτινα σώματα που χρησιμοποιούνται για την άντληση πόσιμου νερού ή προορίζονται για μια τέτοια χρήση, δυνάμει του άρθρου 7 παράγραφος 1 της εν λόγω οδηγίας. Τα αποτελέσματα της παρακολούθησης των υδάτινων αυτών σωμάτων βάσει του άρθρου 7 παράγραφος 1 δεύτερο εδάφιο και του άρθρου 8 της εν λόγω οδηγίας θα πρέπει να χρησιμοποιούνται για τον προσδιορισμό του δυνητικού κινδύνου για το πόσιμο νερό πριν και μετά την επεξεργασία για τους σκοπούς της οδηγίας 98/83/ΕΚ.
(6)
Η πείρα έχει δείξει ότι, για πολλές (κυρίως φυσικοχημικές) παραμέτρους, οι συγκεντρώσεις που είναι παρούσες σπάνια θα οδηγούσαν σε παραβίαση των οριακών τιμών. Η παρακολούθηση και η υποβολή εκθέσεων για τις παραμέτρους αυτές χωρίς πρακτική σημασία συνεπάγεται σημαντικό κόστος, ιδίως όταν χρειάζεται να εξεταστεί μεγάλος αριθμός παραμέτρων. Η εισαγωγή ευελιξίας στη συχνότητα παρακολούθησης υπό τέτοιες συνθήκες παρουσιάζει ενδεχομένως δυνατότητες εξοικονόμησης κόστους που δεν ζημιώνουν τη δημόσια υγεία ούτε πλήττουν άλλα οφέλη. Η ευέλικτη παρακολούθηση μειώνει επίσης τη συλλογή δεδομένων που παρέχουν ελάχιστες ή και καμία πληροφορία σχετικά με την ποιότητα του πόσιμου νερού.
(7)
Τα κράτη μέλη θα πρέπει, επομένως, να επιτρέπεται να παρεκκλίνουν από τα προγράμματα παρακολούθησης που έχουν θεσπίσει, υπό την προϋπόθεση ότι διενεργούνται αξιόπιστες εκτιμήσεις κινδύνου οι οποίες μπορεί να βασίζονται στις Κατευθυντήριες γραμμές της ΠΟΥ για την ποιότητα του πόσιμου νερού και θα πρέπει να λαμβάνουν υπόψη την παρακολούθηση που διενεργείται βάσει του άρθρου 8 της οδηγίας 2000/60/ΕΚ.
(8)
Ο πίνακας Β2 στο παράρτημα II της οδηγίας 98/83/ΕΚ, που αφορά το νερό που τοποθετείται σε φιάλες ή δοχεία και προορίζεται για πώληση, έχει καταστεί άνευ αντικειμένου, δεδομένου ότι τα προϊόντα αυτά καλύπτονται από τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (4). Τα εν λόγω προϊόντα καλύπτονται επίσης από την αρχή της «ανάλυσης κινδύνων και κρίσιμων σημείων ελέγχου» (HACCP) που ορίζεται στον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου (5) και τις αρχές περί επίσημων ελέγχων όπως ορίζονται στον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (6). Ως συνέπεια της έκδοσης αυτών των κανονισμών, το παράρτημα II της οδηγίας 98/83/ΕΚ εκ των πραγμάτων δεν εφαρμόζεται πια για το νερό που τοποθετείται σε φιάλες ή δοχεία και προορίζεται για πώληση.
(9)
Η οδηγία 2013/51/Ευρατόμ του Συμβουλίου (7) εισήγαγε ειδικές ρυθμίσεις για την παρακολούθηση των ραδιενεργών ουσιών. Τα προγράμματα παρακολούθησης για τις ραδιενεργές ουσίες θα πρέπει, ως εκ τούτου, να καθορίζονται αποκλειστικά βάσει της εν λόγω οδηγίας.
(10)
Τα εργαστήρια που εφαρμόζουν τις προδιαγραφές για την ανάλυση των παραμέτρων που καθορίζονται στο παράρτημα III της οδηγίας 98/83/ΕΚ πρέπει να εργάζονται σύμφωνα με διεθνώς εγκεκριμένες διαδικασίες ή πρότυπα επιδόσεων βάσει κριτηρίων και να χρησιμοποιούν μεθόδους ανάλυσης που έχουν επικυρωθεί στο μέτρο του δυνατού.
(11)
Η οδηγία 2009/90/ΕΚ της Επιτροπής (8) προβλέπει να χρησιμοποιείται για την επικύρωση των μεθόδων ανάλυσης το πρότυπο EN ISO/IEC 17025, ή άλλα ισοδύναμα, διεθνώς αποδεκτά πρότυπα. Το EN ISO/IEC 17025 είναι επίσης ένα από τα πρότυπα που χρησιμοποιούνται στο πλαίσιο του κανονισμού (ΕΚ) αριθ. 882/2004 για τη διαπίστευση των εργαστηρίων που έχουν οριστεί από τις αρμόδιες αρχές στα κράτη μέλη. Είναι, επομένως, αναγκαίο να προβλέπεται το πρότυπο αυτό ή άλλο ισοδύναμο, διεθνώς αποδεκτό πρότυπο για την επικύρωση των μεθόδων ανάλυσης στο πλαίσιο της οδηγίας 98/83/ΕΚ. Για να ευθυγραμμιστεί το παράρτημα III της οδηγίας 98/83/ΕΚ με την οδηγία 2009/90/ΕΚ, το όριο ποσοτικού προσδιορισμού και η αβεβαιότητα μέτρησης θα πρέπει να καθιερωθούν ως χαρακτηριστικά επιδόσεων. Ωστόσο, τα κράτη μέλη θα πρέπει να μπορούν να συνεχίσουν να επιτρέπουν να χρησιμοποιείται η ορθότητα, η πιστότητα και το όριο ανίχνευσης ως χαρακτηριστικά επιδόσεων σύμφωνα με το παράρτημα III της οδηγίας 98/83/ΕΚ για περιορισμένη περίοδο, παρέχοντας με αυτόν τον τρόπο στα εργαστήρια επαρκή χρόνο για να προσαρμοστούν σε αυτή την τεχνική πρόοδο.
(12)
Ορισμένα πρότυπα ISO έχουν καθοριστεί για την ανάλυση των μικροβιολογικών παραμέτρων. Κατά συνέπεια, τα πρότυπα EN ISO 9308-1 και EN ISO 9308-2 (για την απαρίθμηση του E. coli και των κολοβακτηριοειδών) και το πρότυπο EN ISO 14189 (για την ανάλυση του Clostridium perfringens) παρέχουν όλες τις αναγκαίες προδιαγραφές για την εκτέλεση της ανάλυσης. Τα εν λόγω νέα πρότυπα και οι τεχνικές εξελίξεις θα πρέπει να αποτυπώνονται στο παράρτημα III της οδηγίας 98/83/ΕΚ.
(13)
Για τους σκοπούς της αξιολόγησης της ισοδυναμίας των εναλλακτικών μεθόδων με τη μέθοδο που καθορίζεται στο παράρτημα III της οδηγίας 98/83/ΕΚ, τα κράτη μέλη θα πρέπει να μπορούν να χρησιμοποιούν το πρότυπο EN ISO 17994, που έχει ήδη καθιερωθεί ως πρότυπο για την ισοδυναμία των μικροβιολογικών μεθόδων στο πλαίσιο της οδηγίας 2006/7/ΕΚ του Ευρωπαϊκού Κοινοβουλίου και του Συμβουλίου (9) και με την απόφαση 2009/64/ΕΚ της Επιτροπής (10). Εναλλακτικά, τα κράτη μέλη θα πρέπει να επιτρέπεται να χρησιμοποιούν το πρότυπο EN ISO 16140 ή άλλα παρόμοια διεθνώς αποδεκτά πρωτόκολλα, όπως αναφέρεται στο άρθρο 5 παράγραφος 5 του κανονισμού (ΕΚ) αριθ. 2073/2005 της Επιτροπής (11), προκειμένου να διαπιστωθεί η ισοδυναμία των μεθόδων που βασίζονται σε αρχές διαφορετικές από την καλλιέργεια και οι οποίες δεν εμπίπτουν στο πεδίο εφαρμογής του προτύπου EN ISO 17994.
(14)
Επομένως, τα παραρτήματα II και III της οδηγίας 98/83/ΕΚ θα πρέπει να τροποποιηθούν ανάλογα.
(15)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για το πόσιμο νερό που συστάθηκε σύμφωνα με το άρθρο 12 παράγραφος 1 της οδηγίας 98/83/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 98/83/ΕΚ τροποποιείται ως εξής:
1)
Το παράρτημα II αντικαθίσταται από το κείμενο του παραρτήματος I της παρούσας οδηγίας.
2)
Το παράρτημα III τροποποιείται σύμφωνα με το παράρτημα II της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο στις 27 Οκτωβρίου 2017. Ανακοινώνουν αμέσως στην Επιτροπή το κείμενο των εν λόγω διατάξεων.
Όταν τα κράτη μέλη θεσπίζουν τις εν λόγω διατάξεις, αυτές πρέπει να περιέχουν αναφορά στην παρούσα οδηγία ή να συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 6 Οκτωβρίου 2015.

Labels: 7
0
20